Helga Moos (V), 2001-05-21:
De 4 øre står vi gerne ved, for enhver kan jo læse, at de kom på grund af pinsepakken, og den har vi ikke noget at gøre med.
Men når det gælder de omkostninger, der bliver synlige ved, at der kommer til at stå prioriteret strøm - altså den del, der kommer fra vindmøller, betalingen af den ekstra pris for vindmøllestrømmen - er det da helt fint, at den er synlig.
Den forsvinder jo ikke, fordi vi putter den i statskassen, og hvis man tror, at man kan få den til at forsvinde, er der kun én måde, det kan gøres på, nemlig ved at stoppe udbygningen af vedvarende energi, og det er altså ikke vores politik.
Jeg vil med det samme sige, at vi selvfølgelig ikke kan støtte det beslutningsforslag.
Det er som om, at det her beslutningsforslag har en anden overskrift.
Man kunne sige, at der lige så godt kunne stå, at regeringen opfordres til at sløre omkostningerne forbundet med vedvarende energi.
Og det er i hvert fald ikke den vej, vi vil gå. Samtidig med at vi må indse, at vedvarende energi er kommet for at blive, fordi det er en fornuftig teknologi, må vi også indse, at det ikke fører til noget at skjule de omkostninger, der er forbundet med den vedvarende energi.
Tværtimod, så skal de omkostninger beskrives.
Og den synlighed på elregningen, som vi har været med til at indføre i elreformen, har været en god synlighed.
Den har været med til at skabe en debat om, at vedvarende energi koster, så befolkningen er klar over, hvor meget den koster.
Så kan man vælge at kunne lide vedvarende energi eller ej, men det kan aldrig nogen sinde være sådan, at man skal fremme noget ved at skjule, hvad der er prisen på varen.
Så ligger der to ting i det her beslutningsforslag.
Vi ønsker ikke, den skal ligge i statskassen, for den skal være synlig og ude ved elforbrugerne, så vi har integreret miljøomkostningen i selve elprisen.
Når det kommer til VE-bevismarkedet, så skal vi holde fast i det.
Og jeg ved godt, at det bliver et lille marked til at begynde med, det har hr. Søren Kolstrup og fru Aase D. Madsen ret i.
Jeg tror, det er sådan, at omkring 7 pct. af den vedvarende energi kommer ind under VE-bevismarkedet til at begynde med.
Det er sådan, at vi har fået 5 år til at eksperimentere med, hvordan man kan støtte den vedvarende energi, og hvilke former der er.
Og vi ønsker i hvert fald, at støtten skal gives under markedslignende vilkår.
Med hensyn til det VE-bevismarked, vi skal stable på benene, så er vi blandt pionererne, men det er trods alt sådan, at der er en stor del af de øvrige EU-lande, der også vælger at gå ind og eksperimentere med certificering, så vi er ikke alene. Selv i USA, i modsætning til hvad der står i beslutningsforslaget, arbejder man med certificeringsprojekter og med handel med VE-beviser.
Så det foregår altså også i nogle stater derovre.
Vi skal sikre, at når vi ser det nye eldirektiv, så er der ingen tvivl om, at vedvarende energi i den europæiske energipolitik er kommet for at blive.
Vi lægger en anden vej, end man har valgt i USA, hvor Bush går ind og siger, at vi bare skal se at få bygget nogle flere kraftværker på basis af fossile brændstoffer, og så skal energibesparelser nærmest være et fyord.
Vi i EU vælger at gå ind og sige: Vi sætter en målsætning for vedvarende energi: I 2010 12 pct. af energiforbruget, her taler jeg om elforbruget, og man går ind
og arbejder aktivt for energibesparelser, bygning og trafik osv. Jeg mener, det er vigtigt, at når vi vælger den vej, så skal vi også turde vælge de store visioner, og det handler i den her forbindelse om, at vi også skal have en markedspris i den vedvarende energi, og der er VE-certifikaterne vejen frem.
Jeg ved godt, at det bliver kompliceret.
Jeg ved også, at det til at begynde med selvfølgelig vil være lidt for dyrt.
Jeg har spurgt DEF, Danske Energiselskabers Forening, om de ønsker, at vi skal have et forholdsvis stort volumen at eksperimentere med til at begynde med - vi er i gang med noget nyt - eller om de foretrækker, at vi gør det med et lille volumen, selv om omkostningen pr. solgt enhed så bliver større end ved et større volumen.
De har sagt, at det er i orden, at vi begynder i det små, og så kommer volumen jo helt af sig selv, i takt med at der bliver indfaset flere VE-beviser på markedet.